b'\n_START_ARTICLE_\nSolidas\n_START_SECTION_\nRaida\n_START_PARAGRAPH_\nSolidus apie 301\xc2\xa0m. \xc4\x97m\xc4\x97 kaldinti Dioklecianas. I\xc5\xa1 vieno Romos svaro aukso nukaldindavo 60 solid\xc5\xb3 (vieno mas\xc4\x97 buvo 5,3 g). Pradin\xc4\x97 jo vert\xc4\x97 buvo 1000 denar\xc5\xb3. Diokleciano solid\xc5\xb3 buvo nukaldinta nedaug, j\xc5\xb3 ekonomin\xc4\x97 \xc4\xaftaka buvo minimali._NEWLINE_312\xc2\xa0m. solidus v\xc4\x97l \xc4\x97m\xc4\x97 kaldinti Konstantinas I\xc2\xa0\xe2\x80\x93 solidas tapo pagrindine imperijos auksine moneta, kuri pakeit\xc4\x97 iki tol naudotus aur\xc4\x97jus. I\xc5\xa1 vieno aukso svaro nukaldindavo 72 solidus (vieno mas\xc4\x97\xc2\xa0\xe2\x80\x93 4,5 g). Tuo metu solidas buvo vertas 275 000 smarkiai nupigusi\xc5\xb3 denar\xc5\xb3._NEWLINE_Solidai i\xc5\xa1laik\xc4\x97 kokyb\xc4\x99 ir vert\xc4\x99 iki X a. Romos imperijoje mokes\xc4\x8dius reik\xc4\x97jo mok\xc4\x97ti aukso monetomis. I\xc5\xbed\xc4\x85 pasiekusios monetos b\xc5\xabdavo i\xc5\xa1lydomos ir kaldinamos i\xc5\xa1 naujo. D\xc4\x97l to cirkuliuojantys solidai i\xc5\xa1likdavo vienodos mas\xc4\x97s ir vert\xc4\x97s\xc2\xa0\xe2\x80\x93 jie apyvartojo b\xc5\xabdavo per trumpai, kad sp\xc4\x97t\xc5\xb3 nusid\xc4\x97v\xc4\x97ti._NEWLINE_Auksin\xc4\x97s monetos tuo metu nebuvo kaldinamos nuolatin\xc4\x97se monet\xc5\xb3 kalyklose\xc2\xa0\xe2\x80\x93 auksini\xc5\xb3 monet\xc5\xb3 kaldinimas klajojo kartu su imperatoriaus dvaru. Pvz., 353\xc2\xa0m. solidus kaldino Milane, nuo 402\xc2\xa0m.\xc2\xa0\xe2\x80\x93 Ravenoje. Tie miestai buvo to meto imperatori\xc5\xb3 rezidencijos.\n_START_SECTION_\n\xc4\xaetaka\n_START_PARAGRAPH_\nBizantijoje pirkliams b\xc5\xabdavo draud\xc5\xbeiama naudoti solidus u\xc5\xbe imperijos rib\xc5\xb3, bet u\xc5\xbe imperijos rib\xc5\xb3 \xc5\xa1i\xc5\xb3 monet\xc5\xb3 buvo pakankamai daug, tod\xc4\x97l jie pasidar\xc4\x97 pageidaujama valiuta arab\xc5\xb3 \xc5\xa1alyse. Arab\xc5\xb3 \xc5\xa1alyse cirkuliav\xc4\x99 solidai nepapuldavo \xc4\xaf cikl\xc4\x85 "mokes\xc4\x8di\xc5\xb3 mok\xc4\x97jimas\xc2\xa0\xe2\x80\x93 perkaldinimas\xc2\xa0\xe2\x80\x93 apyvarta\xe2\x80\x9c, tod\xc4\x97l mink\xc5\xa1tos gryno aukso monetos nusid\xc4\x97v\xc4\x97davo, j\xc5\xb3 mas\xc4\x97 ma\xc5\xbe\xc4\x97jo. VII a. pabaigoje u\xc5\xbe Bizantijos imperijos rib\xc5\xb3 \xc4\x97m\xc4\x97 cirkuliuoti arab\xc5\xb3 solid\xc5\xb3 kopijos\xc2\xa0\xe2\x80\x93 dinarai, kuriuos i\xc5\xa1 auk\xc5\xa1tutinio Nilo aukso, kaldino kalifas Abd al-Malikas. \xc5\xa0ios kopijos sv\xc4\x97r\xc4\x97 tik apie 3,75 g, bet tiek vidutini\xc5\xa1kai sv\xc4\x97r\xc4\x97 tuose kra\xc5\xa1tuose cirkuliuojantys nudil\xc4\x99 solidai. Po to cirkuliavo tiek nudil\xc4\x99 original\xc5\xabs solidai, tiek auksiniai dinarai.'